A BIZOTTSÁG (EU) 2022/230 VÉGREHAJTÁSI RENDELETE

(2022. február 18.)

az (EU) 2018/2019 végrehajtási rendeletnek a Szerbiából származó Corylus avellana L. és Corylus colurna L. ültetésre szánt növényei tekintetében történő módosításáról

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 42. cikke (4) bekezdésének első albekezdésére,

mivel:

(1) Az (EU) 2018/2019 bizottsági végrehajtási rendelet (2) előzetes kockázatértékelés alapján megállapítja a magas növényegészségügyi kockázatot jelentő növények, növényi termékek és egyéb anyagok jegyzékét.

(2) Az (EU) 2018/2018 bizottsági végrehajtási rendelet (3) különös szabályokat állapít meg a magas növényegészségügyi kockázatot jelentő növények, növényi termékek és egyéb anyagok tekintetében az (EU) 2016/2031 rendelet 42. cikkének (4) bekezdésében említett kockázatértékelés elvégzése érdekében követendő eljárásra vonatkozóan.

(3) Az előzetes kockázatértékelést követően 34 nemzetségbe és egy fajba tartozó, bármely harmadik országból származó ültetésre szánt növényeket vettek fel az (EU) 2018/2019 végrehajtási rendelet mellékletébe magas kockázatú növényként, köztük a Corylus L. nemzetséget.

(4) 2020. május 29-én Szerbia kérelmet nyújtott be a Bizottsághoz a Corylus avellana L. és Corylus colurna L.-re oltott Corylus avellana L. egy–három éves, szabadgyökerű, ültetésre szánt növényeinek, valamint a Corylus avellana L. kétéves, termesztőközeggel rendelkező, nyugalmi állapotú és levelektől mentes, ültetésre szánt növényeinek az Unióba történő kivitele iránt. A kérelmet a megfelelő műszaki dokumentációval alátámasztották.

(5) 2021. március 25-én az Európai Élelmiszerbiztonsági Hatóság (a továbbiakban: Hatóság) tudományos szakvéleményt (4) fogadott el a Szerbiából származó, ültetésre szánt Corylus avellana és Corylus colurna növények árukockázatának értékeléséről. A Hatóság megállapította, hogy a Grapevine flavescence dorée phytoplasma az említett ültetésre szánt növények szempontjából releváns károsító. Ez a károsító az (EU) 2019/2072 bizottsági végrehajtási rendelet (5) II. melléklete B. részének F. szakaszában szerepel az Unió területén ismerten előforduló uniós zárlati károsítóként.

(6) Az említett vélemény alapján a Bizottság úgy ítéli meg, hogy a Szerbiából származó, ültetésre szánt Corylus avellana L. és Corylus colurna L. növények Unióba történő behozatalának növényegészségügyi kockázata elfogadható, feltéve, hogy teljesülnek az (EU) 2019/2072 végrehajtási rendelet VII. mellékletében a behozatalukra vonatkozóan meghatározott különleges előírások. Ez a megfontolás az említett fajok valamennyi ültetésre szánt növényére érvényes, függetlenül azok korától, illetve attól, hogy szabadgyökerűek, nyugalmi állapotúak vagy levelektől mentesek-e.

(7) Következésképpen ezek az ültetésre szánt növények a továbbiakban nem tekintendők magas növényegészségügyi kockázatot jelentő növénynek. Az (EU) 2018/2019 végrehajtási rendelet mellékletét ezért ennek megfelelően módosítani kell.

(8) Az egészségügyi és növényegészségügyi intézkedések alkalmazásáról szóló WTO-megállapodásból (6) eredő uniós kötelezettségeknek való megfelelés érdekében ezen áruk behozatalát a lehető legrövidebb időn belül folytatni kell. Ezért helyénvaló előírni, hogy e rendelet a kihirdetését követő harmadik napon lépjen hatályba.

(9) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az (EU) 2018/2019 végrehajtási rendelet módosítása Az (EU) 2018/2019 végrehajtási rendelet melléklete e rendelet mellékletének megfelelően módosul.

2. cikk Hatálybalépés Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. február 18-án. a Bizottság részéről az elnök Ursula VON DER LEYEN

(1) HL L 317., 2016.11.23., 4. o.

(2) A Bizottság (EU) 2018/2019 végrehajtási rendelete (2018. december 18.) az (EU) 2016/2031 rendelet 42. cikke értelmében magas növényegészségügyi kockázatot jelentő növények, növényi termékek és egyéb anyagok ideiglenes jegyzékének és az Unióba való behozatal tekintetében az említett rendelet 73. cikkében előírt növényegészségügyi bizonyítvány követelménye alól mentesülő növények jegyzékének létrehozásáról (HL L 323., 2018.12.19., 10. o.).

(3) A Bizottság (EU) 2018/2018 végrehajtási rendelete (2018. december 18.) az (EU) 2016/2031 európai parlamenti és tanácsi rendelet 42. cikkének (1) bekezdése szerinti, a magas növényegészségügyi kockázatot jelentő növényekre, növényi termékekre és egyéb anyagokra vonatkozó kockázatértékelés elvégzése érdekében követendő eljárásra vonatkozó különleges szabályok megállapításáról (HL L 323., 2018.12.19., 7. o.).

(4) EFSA PLH Panel (Az EFSA növényegészségügyi testülete) 2021., Scientific Opinion on the commodity risk assessment of Corylus avellana and Corylus colurna plants from Serbia.(Tudományos szakvélemény a Szerbiából származó Corylus avellana és Corylus colurna növények árukockázatának értékeléséről). EFSA Journal 2021;19(5):6571, 55 pp. https://doi.org/10.2903/j.efsa.2021.6571.

(5) A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról(HL L 319., 2019.12.10., 1. o.).

(6) Az egészségügyi és növényegészségügyi intézkedések alkalmazásáról szóló WTO-megállapodás (SPS-megállapodás), https://www.wto.org/english/tratop_e/sps_e/spsagr_e.htm.